
Тхэквондо
ЗэфIэкI хъарзынэхэр къагъэлъагъуэ
Черкесск къалэм дэт «Юбилейный» спорт уардэунэм щекIуэкIащ тхэквондомкIэ «А» класс зиIэ, Урысейм тхэквондомкIэ и зэгухьэныгъэм и президентым и кубокыр къэхьыным теухуа урысейпсо зэхьэзэхуэр.
Урысейм и щIыналъэ зэмылIэужьыгъуэхэм къикIауэ абы хэтащ спорт- смен 300-м щIигъу.
Къэбэрдей-Балъкъэрым и щIалэщIэ командэ къыхэхам зэхьэзэхуэм медаль зэмылIэужьыгъуэу 8 къыщихьащ икIи ещанэ гуп увыпIэр иубыдащ.
Дыщэ медалхэр зыIэрагъэхьащ Iэгъу Тимуррэ (кг 48-рэ) Яхненкэ Даниилрэ (кг 51-рэ). Дыжьыныр къахьащ Ахмедовэ Мелиссэрэ (кг 44-рэ) Багъ Идаррэ (кг 45-рэ). Ещанэ увыпIэм къыщыувыIащ Шафий Лианэ (кг 59-рэ), Начо Астемыр (кг 45-рэ), Лий Амран (кг 68-рэ), Ермэлы Роман (кг 73-рэ) сымэ.
Спортсменхэр зэхьэзэхуэм хуагъэхьэзыращ Ахъмэт Амир, БжэныкIэ Ризуан, Хъурей Беслъэн, Кугъуэндокъуэ Ялдар, Унэжокъуэ Къантемыр сымэ.
Мэзкуу Къан.
Атлетикэ псынщIэ
Акименкэ дзыхь къыхуащI
Урысейм щыщ спортсмен 11-м дунейпсо зэхьэзэхуэхэм щхьэзакъуэу хэтыну хуит ящIахэм, я цIэхэр Атлетикэ псынщIэмкIэ федерацэхэм я дунейпсо зэгухьэныгъэм (IAAF) къриIуащ.
Допинг къигъэсэбэпу шэч зыхуамыщIхэм хабжащ Къэбэрдей-Балъкъэрым щыщ, лъагэу дэлъеиным-кIэ Урысейм и чемпион, дунейпсо рейтингым етIуанэ увыпIэр щызыIыгъ Акименкэ Михаил.
Ди жагъуэ зэрыхъунщи, ди къэралым и нэгъуэщI спортсмен 18-м Iэмал къратакъым мы гъэм зэхэтыну дунейпсо зэпеуэхэм зыкъыщагъэлъэгъуэну.
Дунейпсо утыкум щекIуэкI зэхьэзэхуэхэм хэтыну хуитыныгъэ иIэщ Прохладнэ атлетикэ псынщIэмкIэ дэт спорт школым иджыри и зы гъэсэным. Ар лъагэу дэлъеинымкIэ плIэнейрэ дунейпсо чемпионкэ Ласицкене Мариещ.
КЪЭХЪУН Бэч.
